Minneplakett på Keiservarden
**Odd Henrik Johnsen** (født 3. februar 1927 i Bodø, død 4. februar 2010) var en norsk pionér innen dykking, hanggliding, paragliding og mikroflyging. Han mottok i 2006 Norsk Aero Klubbs hederstegn i sølv for særlig fortjenestefull og langvarig innsats for Norges Luftsportforbund, og han har blitt utnevnt til æresmedlem i Bodø Hang og Paraglider klubb. Den første hangglideren hans kan i dag sees på Norsk Luftfartsmuseum i Bodø. På det populære hang- og paragliderfjellet Keiservarden har Johnsen blitt hedret med en minneplakett.

Luftsport
---------

I 1975 startet Odd Bodø Hang & Paraglider Klubb og allerede i 1976 deltok han i Nordisk Mesterskap innen hanggliding. I 1977 grunnla han hang- og paragliderstevnet Midnattsol Cup (MSC) i Bodø. Midnattsol Cup har fra da og frem til idag vært en årlig begivenhet med konkurranser og friflyging som har bidratt til å gjøre Bodø verdenskjent i luftsportskretser. I 1977 ledet han også Norsk Aero Klubbs virksomhet innen hanggliding for å få dette inn i lovlige former. I 1980 satte han motor på hangglideren og Johnsen var straks ute med ny «trike». 

I 1982 fløy Johnsen som eneste nordmann strekningen London – Paris med motorisert hangglider (Mikrofly) og samme år får han oppkalt et fjell i Sverige etter seg, Odd's Hill, som ligger rett over grensen fra Junkerdalen. Først i 1983 fikk Johnsen sitt offisielle mikroflybevis og i 1985 ledet han den tekniske beskrivelsen av mikrofly. I 1990 hentet han den første paraglideren til Bodø og i 1992 fikk han sin offisielle paraglider fly- og instruktørlisens. I 1995 ble Johnsen utnevnt til æresmedlem i Bodø Hang og Paraglider klubb. I 2006 mottok han Norsk Aero Klubbs hederstegn i sølv for lang og god tjeneste innen luftsport Under Midnattsol Cup i 2010 ble han som grunnleggeren av stevnet hedret med en minneplakett på Keiservarden etter at han gikk bort samme vår. Alle som tar av fra lyngen eller matta på Keiservarden vil gå forbi plaketten.

Dykking og brannmann
--------------------

Odd jobbet som reservebrannkonstabel ved Bodø kommune fra 1948 til 1953. I 1954 ble han ansatt som brannmann (teknisk stabssersjant) ved luftforsvarets brannstasjon ved Bodø flyplass. Parallelt med jobben i forsvaret drev Johnsen med forskjellige dykkeroppdrag. 8. januar 1958 deltok han som en av de første brannmennene på stedet i slukningsarbeidet av MS «Erling Jarl» hvor 14 mennesker omkom. Johnsen var initiativtakeren bak grunnleggelsen av Bodø Froskemannsklubb i 1955, samme år gjorde han sitt første betalte dykkeroppdrag. 

I 1963 etablerte han Polardykk A/S som drev med redningsarbeid, bygging av broer og kaier, heving av båter, dykkerskole og salg av dykkerutstyr. I tillegg hadde Polardykk A/S redningsmenn på Redningshelikopteret i Bodø. Johnsen var den første dykkeren nede på DS «Rabat». Det var i 1965, og formålet var å sprenge mastetoppene. Etter dette begynte sportsdykkere å vise sin interesse for denne skuten. 
 På slutten av 1960-tallet fikk Polardykk A/S det sunkne skipet DS «Skjerstad» i delbetaling for arbeid. Johnsen satte deretter i gang arbeid for å ta opp skipets kondensator, for å selge metallene. For å kunne berge den, sprengte dykkerne seg inn i maskinrommet. Liggende ved kjelen fant de en udetonert bombe fra 2. verdenskrig som hadde ligget i mer enn 30 år etter at den traff skipet. Marinen ble tilkalt for å sprenge bomben. Den eksploderte med full kraft da den ble detonert. Det bomben ikke klarte i 1940, klarte den alle disse årene senere. Hele Rognan ristet kraftig denne dagen. Hele midtskipet med maskinrommet ble i løpet av sekunder omgjort til vrakgods, og vraket fikk så store skader at videre berging ble lagt på is.

I 1968 deltok Odd som røykdykker i slukkingen av brannen ved Bodø sykehus hvor alle pasientene blir berget ut i god behold. Skadene ble betegnet som større enn under bombingen i 1940.Polardykk A/S ble solgt i 1995 og helt frem til salget jobbet han som arbeidsdykker ved siden av daglig drift. Johnsen var i en årrekke formann i Nordlands fjerde distrikt i Redningsselskapet (NSSR) og satt også i sentralstyret i Redningsselskapet (NSSR) i mange år.

Referanser
----------

1. ↑  Thor Solø (2010). «Odd Henrik Johnsen til minne». nak.no. Besøkt 5. januar 2012. [*død lenke*]
2. ↑  Administrator (21. mai 2008). «Midnattsol Cup». bhpgk.no. Arkivert fra originalen 1. august 2013. Besøkt 5. januar 2012.
3. ↑  NLF (22. juni 2010). «Oversikt over tildelte NAKs sølvmedaljer og NAKs gullnål». nlf.no. Arkivert fra originalen 9. august 2013. Besøkt 5. januar 2012.
4. ↑  ANITA JORDANGER (11. juli 2010). «For 34. gang ble det tradisjonelle hang- og paragliderstevne "Midnattsol Cup" arrangert». an.no. Besøkt 5. januar 2012.
5. ↑  NRK (08.01.2008). «50 år siden «Erling Jarl» brant». NRK.no. Besøkt 14. februar 2013.
6. ↑  Geir (2008). «DS RABAT» (PDF). saltstraumen-dykkecamp.no. Arkivert fra originalen (PDF) 4. mars 2016. Besøkt 5. januar 2012.
7. ↑  Vebjørn Karlsen (2004). «Vraket av D/S" Skjerstad"». vrakdykking.com. Arkivert fra originalen 29. desember 2008. Besøkt 5. januar 2012.
8. ↑  Per Bjørn Pedersen (2000). «1900-tallet i Bodø». nrk.no. Besøkt 5. januar 2012.

Eksterne lenker
---------------

* Fra 1:21 Odd Johnsen hangglider under Midnattsol Cup i 1977 Besøkt 5. januar 2012

|  |  |
| --- | --- |
| Oppslagsverk/autoritetsdata | Geni
 |